text: Esbjerg får skarp kritik af ombudmanden
  30 juli 2013 kl. 11.20
  Folketingets Ombudsmand, Jørgen Steen Sørensen, kritiserer i en ny sag Esbjerg Kommune for at lade stærkt udsatte børn fra belastede familier strande i op til to et halvt år på en akutinstitution.
  Akutinstitutionen Nordstjernen har været overbelagt i en længere periode, og det har været medvirkende til de alt for lange sagsbehandlingstider.
  Oplysningerne kom frem i april, da Folketingets Ombudsmand var på tilsynsbesøg på akutinstitutionen. Siden har kommunen sørget for, at de børn, som havde opholdt sig på akutinstitutionen fra et år op til de to et halvt år, har fået et varigt tilbud.
  
  Meget bekymrende
  - Det er meget bekymrende, at børn er på en akutinstitution i op til 2,5 år. I den periode lever disse i forvejen stærkt udsatte børn i en venteposition, hvor væsentlige beslutninger om deres fremtid ikke bliver truffet, siger Jørgen Steen Sørensen.
  
  Ikke i orden
  Det er "ikke i orden", at stærkt udsatte børn fra Esbjerg Kommune har tilbragt op mod to et halvt år på en akutinstitution, hvor de ellers blot skulle have været i tre måneder.
  Sådan lyder det fra Esbjerg Kommune efter ombudsmandens skarpe kritik.
  - Selvfølgelig skal børn ikke sidde på en akutinstitution i to et halv år. Det er helt uhørt, siger formanden for Børn- og Familieudvalget i Esbjerg Kommune, Hans Erik Møller (S).
  
  Ikke lave historien om
  - Men jeg kan ikke lave historien om. Jeg kan gøre fremtiden bedre, tilføjer han.
  Han peger på, at overbelægningen på Nordstjernen er medvirkende:
  - Vi skal simpelthen ikke have den situation igen, som vi har haft tilbage i historien, og som har været så drøn-uheldig, siger Hans Erik Møller.
  - De ting kan vi jo ikke lave om. Jeg har bedt om at få en redegørelse, for det her er meget, meget uheldigt, siger han.
  
  Opvækst-miljøer
  Ifølge Hans Erik Møller er Esbjerg Kommune i gang med at etablere såkaldte "opvækst-miljøer", hvor kommunen køber et parcelhus og ansætter døgnpersonale til unge.
  Spørgsmål: Har I så rettet op på det?
  - Det er min klare overbevisning.
  Spørgsmål: Men er det i orden, at nogen børn har ventet så længe?
  - Nej, det synes jeg ikke. Og det er også derfor, at vi er i gang med de opvækst-miljøer. Hvis jeg kunne, ville jeg gerne skrue tiden tilbage, så vi var kommet i gang med opvækst-miljøerne noget før.
  Spørgsmål: Er der ikke længere problemer på akutinstitutionen?
  - Det tør jeg ikke svare dig endeligt på. Jeg afventer en redegørelse om det, siger Hans Erik Møller.
   
  Folketingets ombudsmand åbnede den 1. november 2012 et særligt børnekontor.Målet er at sikre, at børns rettigheder respekteres.Kontoret ledes af kontorchef Bente Mundt og har otte medarbejdere.I løbet af de tre første måneder oprettede kontoret flere end 100 sager på baggrund af de modtagne henvendelser.De fleste henvendelser handler om anbragte børn.De fleste henvendelser kommer fra voksne på vegne af børn.Børnekontoret er åbent både for besøg, telefon, og en særlig chat er åben tirsdag og torsdag fra kl. 14-16.Telefonnummeret til børnekontoret er 33 13 25 12.Kilde: Ombudsmandens børnekontor m.fl.
  
  